A szárazság kiürítheti az államkasszát Romániában
A hetek óta tartó kánikulai időjárás és a nyomában járó nagy szárazság Romániában olyan súlyos károkat okoz, hogy azok megtérítésével az államkassza is "kiszáradhat" - fogalmaz az AFP francia hírügynökség.
A kormányzatnak vastagon pénztartalékaihoz kell nyúlnia. Az energetikai szektorra szabályosan csapást mért az időjárás, elsősorban azon részére, amelyik a Dunában folyó víztől függ. Mindez akkor következik be, amikor még mindig késlekednek az ágazat átalakításával, korszerűsítésével, mivel – mint az AFP idéz egy román közgazdászt – egy nem hatékony és anarchikus állapotban leledző, állami kézben lévő veszteséges ágazatról van szó.
Az illetékes szerint az energetikai és az agrár ágazatban a szárazság okozta károk értéke elérheti a 300 millió dollárt, ami a román GDP 0,6 százalékával ér fel. A Vaskapu 1 vízierőmű kapacitásainak negyedével működik, a vízenergiából nyert áram a teljes elektromos áramtermelésben 7 százalék alatt van, jóllehet rendes körülmények között 30 százalékos. A helyzetet súlyosbítja a Cernavoda atomerőmű leállítása, mely erőmű az ország villamos energia igényének 10 százalékát fedezi. Kiesése a termelésből napi 360 ezer dollárnak megfelelő veszteséget jelent.
A fűtés áfájának 12-ről 22 százalékra tervezett emelése kapcsán a román állam a lakosság felé térítené a megnövekedett költségek egy részét, ez a pénz azonban az energetikai szektor veszteségeit tartósítja, nem marad ugyanis beruházási eszköz a modernizáláshoz – vélik az elemzők.
Belföld